**Водач на камион загива след падане на машината в дере**

1. **Обстоятелства:**

Дружеството, за което шофьорът и още четири лица са полагали труд, се занимава с търговия с дървен материал. Камионът е минал технически преглед през 2014 г., чийто срок е изтекъл на 24.03.2014 г. Нов преглед след тази дата не е извършван. Лицата е трябвало да натоварят от сечище в гората дървен материал и да го извозят до селото, в което се намира пункт за натоварване на този материал на ТИР-ове. При нов курс в каросерията на камиона се качват четири лица. Водачът на камиона потегля по черен път към селото, като на един завой, разминавайки се с друга кола, губи управление на автомобила и той пада в дере. Четирите лица успяват да скочат от каросерията, но водачът на камиона пада заедно с него в дерето и загива.

**Причини за злополуката, нарушени нормативните актове и лица допуснали нарушения:**

1. При проверка на документите се констатира, че работодателят е допуснал пострадалото лице да престира работна сила, като управлява камион ЗИЛ 130, за да извършва подвоз на дървесина от склад-рампа в сечище до ТИР, собственост на работодателя, без да е уредил отношенията при предоставяне на работната сила като трудови правоотношения. Нарушен е чл.61, ал.1, във връзка с чл.1, ал.2 от Кодекса на труда.

2. При проверка на документите се констатира, че работодателят е допуснал още пет лица да престират работна сила като общи работници без оформяне на правоотношенията като трудови. Те са товарили дърва на камион ЗИЛ 130 при извършване на подвоз на дървесина от склад-рампа в сечище до ТИР, собственост на работодателя. Нарушен е чл.61, ал.1 във връзка с чл.1, ал.2 от Кодекса на труда.

3. При проверка на документите и информация, предоставена от Регионална Дирекция „Автомобилна администрация”, се констатира, че работодателят, собственик на камион ЗИЛ 130, не е предприел мерки за ограничаване на рисковете, на които са подложени работещите, намиращи се в кабината и в каросерията на камиона. Нарушен е чл.211 от Наредба № 7 за минималните изисквания за здравословни и безопасни условия на труд на работните места и при използване на работното оборудване (ДВ бр. 88 от 08. 10. 1999 г. и нейните изменения).

4. По време на проверката се констатира, че работодателят не е провеждал ежедневен инструктаж на работниците при товарене и транспортиране на дървесина от товарна рампа на сечището до ТИР-а, съгласно чл.15, ал.1, т.1 от Наредба РД-07-2 за инструктажа на работниците и служителите по безопасност, хигиена на труда и противопожарна охрана ( ДВ бр.102 от 2009 г.).

5. При проверка на документите се констатира, че работодателят не е извършил оценка на риска за дейността, която се извършва при товарене, превоз и разтоварване на дървесина. Нарушен е чл.16, ал.1, от Закона за здравословни и безопасни условия на труд (ДВ бр.124 от 23.12.1997 г. и неговите изменения), във връзка с чл.11, ал.1, т.1 от Наредба №5 за реда, начина и периодичността на извършване на оценка на риска.

6. При проверка на документите се констатира, че работодателят не е извършил застраховка за своя сметка за рисковете „професионално заболяване и трудова злополука” на работниците, работещи на рискови места, като шофьори на ТИР-ове и общи работници в превоз на дървесина. Нарушен е чл.52 от Закона за здравословни и безопасни условия на труд. (ДВ бр.124 от 23.12.1997г. и неговите изменения).

**Предприети мерки:**

* Дадени са предписания за всяко констатирано нарушение.
* За отстраняване на констатираните нарушения на работодателя са съставени пет акта за работа на лица без трудови договори и един акт за нарушението, посочено в т.3.
* Спрян е камион ЗИЛ 130 да се използва за превоз на дървесина, тъй като същият не е преминал технически преглед за 2015 г. Последният преглед е бил през март 2014 г., поради което камионът не е осигурен с мерки за ограничаване на рисковете, на които са подложени работещите, намиращи се в/на него.